བོད་རྗེ་བརྒྱད་པ་གྲི་གུམ་བཙན་པོ་ནི། སྤྱི་ལོ་སྔོན་གྱི་དུས་རབས་གཉིས་པ་ཡས་མས་ནང་ཡབ་སྲིབ་ཁྲི་བཙན་པོ་དང་ཡུམ་ས་བཙུན་ཀླུ་རྗེ་གཉིས་ཀྱི་སྲས་སུ་འཁྲུངས་པར་མངོན། འདིའི་ལོ་རྒྱུས་དངོས་བྱུང་ནི། ཏུན་ཧོང་ཡིག་ཆ་ལས་ཤིན་ཏུ་གསལ་ཞིང། དེ་ལས་གཞན་སྲིད་པ་རྒྱུད་ཀྱི་ཁ་བྱང་ཆེན་མོ་དང་། ཆོས་འབྱུང་མཁས་པའི་དགའ་སྟོན། རྒྱལ་རབས་གསལ་བའི་མེ་ལོང་སོགས་སུའང་བཤད་སྲོལ་ཅུང་ཟད་མི་འདྲ་བ་རེ་ཡོད་པ་ལས། འདིར་ཏུན་ཧོང་ཡིག་ཆ་རྨང་གཞིར་བྱས་ཏེ་གྲི་གུམ་བཙན་པོའི་སྐབས་ཀྱི་ལོ་རྒྱུས་ཕྱོགས་བསྡོམས་ཙམ་བཀོད་ན། གྲི་གུམ་བཙན་པོ་ཡབ་ཡུམ་ལས་སྐྱེས་མ་ཐག་ནས་མཚན་ལྟས་ལ་གོ་བ་ལོག་ནས་རྟེན་འབྲེལ་ངན་པ་བྱུང་བས་མིང་ལ་དྲི་གུམ་བཙན་པོ་ཞེས་བཏགས། དུས་ཕྱིས་བློན་པོ་ལོ་ངམ་གྱིས་གྲིས་བཀུམས་པ་ལས་ལོ་རྒྱུས་སྨྲ་བ་ཚོས་མིང་གི་ཡིག་འབྲུ་བསྒྱུར་ཏེ་གྲི་གུམ་བཙན་པོ་ཞེས་ཐོགས་པ་ཡིན་ལ། རྒྱལ་པོ་འདི་ཆེར་སྐྱེས་པ་ན་ཡབ་མེས་ཀྱི་སྲོལ་རྒྱུན་ལྟར་རྒྱལ་སྲིད་ཀྱི་ལས་རིམ་གང་བྱེད་བོན་གྱི་སྟོན་པར་ལུང་བརྟགས་ཞུ་བའི་སྲོལ་དེ་ཉིད་གནས་བབ་ཇེ་མཐོར་ཕྱིན་ཏེ་འབངས་ཀྱིས་རྒྱལ་པོའི་སྐུ་དབང་དང་བོན་གྱི་མཛད་འཕྲིན་གཉིས་ལས་ཕྱི་མ་མཐོང་ཆེར་འཛིན་པ་དང་། གོ་སྐབས་དེ་དམ་འཛིན་བྱས་ནས་བོན་སྟོན་ཚོས་རྒྱལ་པོའི་ཁྲི་དང་གོ་བབ་འདྲ་མཉམ་བཟུང་བའི་ཉེན་ཁ་དེ་ཉིད་འགོག་ཆེད། བོན་སྟོན་རྣམས་རྒྱང་འབུད་བཏང་བས་བོན་སྟོན་ལ་ཕྱོགས་འཛིན་བྱེད་མཁན་བློན་འབངས་ཁག་གཅིག་རང་བཞིན་གྱིས་རྒྱལ་པོའི་ཁ་གཏད་དུ་གྱུར། ནང་ཁུལ་གྱི་རྨ་ཁ་དེ་ལྟར་ཡོད་མུར། ཁ་ཆེ་ལ་དམག་བྱས་ཏེ་བོད་རྒྱལ་ནས་ཚུར་ལོག་པའི་ལམ་དུ་ཁ་ཆེ་བའི་མི་ལྷག་མ་འགའ་ཞིག་གིས་མགོ་བཏགས། དུས་ཕྱིས་དེ་དག་གིས་རྒྱལ་པོ་དང་ལོ་ངམ་བར་དུ་ཕྲ་མ་བཅུག་པས། མཐར་བཙན་པོ་ལ་མི་དགའ་བའི་བློན་འབངས་ཚོ་དང་ལོ་ངམ་བཅས་མཉམ་དུ་སྒྲིལ་བའི་ངན་ཇུས་འོག་གྲི་གུམ་བཙན་པོའི་སྐུ་སྲོག་ཤོར། བཙན་པོ་བཀྲོངས་རྗེས་སུའང་བོན་ལ་ཞེན་པའི་ལོ་རྒྱུས་སྨྲ་བ་ཚོས་རྒྱལ་པོ་སྨོན་ལམ་ལོག་པ་སོགས་ཀྱི་གཏམ་རྒྱུད་ལྷ་སྒྲུང་དང་འདྲ་བ་མང་པོ་བྱས་ཏེ་དོན་དངོས་ཀྱི་ལོ་རྒྱུས་ལ་བསྲེ་ལྷད་བྱས། རྒྱལ་པོ་འདི་གཡུལ་སར་ཤི་བས་སྐུ་པུར་མཐོང་སར་ལུས་སྟབས་ཡབ་མེས་རྣམས་གནམ་གྱི་རྨུ་ཐག་ལ་འཇུ་ནས་གནམ་རིམ་པ་བཅུ་གསུམ་གྱི་གོང་དུ་སོང་ཡང་། འདིས་ལོ་ངམ་དང་འཐབ་པའི་སྐབས་གྲི་གནམ་ལ་བསྐོར་ནས་རྨུ་ཐག་བཅད་པས་གནམ་ལ་འགྲོ་མ་ནུས་པར་བཤད། རྒྱལ་པོའི་སྐུ་སྤུར་སྒྲོམ་དུ་བཅུག་སྟེ་ཡར་ཀླུང་དུ་འཕངས་པས་ཀོང་པོའི་ཕྱོགས་སུ་སླེབས། །